
Către,

BIROUL PERMANENT AL

 CAMEREI DEPUTAŢILOR


Vă înaintăm, alăturat, raportul asupra propunerii legislative privind realizarea Muzeului Dictaturii Comuniste în imobilul "Casa radio" situat în Bucureşti, str.Ştirbei Vodă nr.174-176 sect.1, trimisă comisiei pentru examinare pe fond, cu adresa nr. Pl.x 117/2016, din 29 martie 2016.
PREŞEDINTE,

VICTOR - PAUL DOBRE
Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

R A P O R T    

asupra propunerii legislative privind realizarea Muzeului Dictaturii Comuniste în imobilul "Casa radio" situat în Bucureşti, str.Ştirbei Vodă nr.174-176 sect.1

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică şi amenajarea teritoriului a fost sesizată, prin adresa nr. Pl.x 117/2016 din 29 martie 2016, cu dezbaterea pe fond, a propunerii legislative privind realizarea Muzeului Dictaturii Comuniste în imobilul "Casa radio" situat în Bucureşti, str.Ştirbei Vodă nr.174-176 sect.1, înregistrată la Comisia pentru administrație publică și amenajarea teritoriului cu nr.4c-6/142/3.03.2016.
La întocmirea prezentului raport Comisia a avut în vedere:

- avizul negativ al Consiliului Legislativ (nr.1376/29.12.2015)
- avizul negativ al Comisiei juridice, de disciplină și imunități (nr.4c-11/443/5.04.2016)
- punctul de vedere negativ al Guvernului (nr.753/14.04.2016)

Senatul a respins propunerea legislativă în ședința din data de 21 martie 2016.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.
Propunerea legislativă are ca obiect de reglementare îndeplinirea demersurilor legale de către Guvern pentru a recâștiga dreptul de utilizare a imobilului ”Casa Radio” în vederea realizării unui complex muzeal care să includă un Muzeu al Dictaturii Comuniste. Ulterior recâștigării dreptului de utilizare a imobilului, Guvernul României va întreprinde demersurile legale necesare pentru proiectarea și realizarea în acest imobil a unui complex muzeal și de săli de conferință, care va cuprinde un Muzeu al Dictaturii Comuniste.


Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 4 octombrie 2016.

La lucrările comisiei au fost prezenţi 18 deputaţi, din totalul de 20 membri ai comisiei.

La dezbaterile care au avut loc a participat, în conformitate cu prevederile art.55 din Regulamentul Camerei Deputaţilor, republicat, domnul Alexandru Oprean  - secretar de stat în cadrul Ministerului Culturii.
Din analiza propunerii legislative s-a constatat că soluția realizării acestui obiectiv în Casa Radio din str. Știrbei Vodă nr.174-176, sector 1, București, este nerealizabilă din considerente economice și de sustenabilitate. Clădirea propusă este de foarte mari dimensiuni, iar investiția efectivă de realizare a acestui muzeu, de modificare structurală a spațiilor și de amenajare a acestora din punct de vedere expozițional și multifuncțional, asigurarea ulterioară a mentenanței întregii clădiri, va fi una extrem de costisitoare. Nu este recomandată realizarea unui astfel de muzeu într-un spațiu predefinit, neproiectat pentru a prelua o asemena funcțiune.
Precizăm că obiectivul de investiții la care se referă proiectul a fost administrat de fostul Minister al Lucrărilor Publice și Amenajării Teritoriului, potrivit Hotărârii Guvernului nr.52/1993 privind unele măsuri pentru realizarea obiectivului de invesițiii ”Casa Radio”, modificată și completată prin Hotărârea Guvernului nr.1387/1996 privind aprobarea indicatorilor tehnico-economici ai obiectivului de investiții ”Noua Casa Radio” București, act normativ prin care administrarea a revenit Societății Române de Radiodifuziune.

Prin Hotărârea Guvernului nr.1494/2004 privind transmiterea unor construcții aflate în proprietatea privată a statului pentru execuția proiectului de parteneriat public-privat ”Centrul Dâmbovița”, cu modificările și completările ulterioare, construcțiile și terenul proprietate privată a statului au trecut în administrarea Companiei de Proiect Societatea Comercială ”Dâmbovița Center” SRL. Ca urmare, au fost încheiate contracte de parteneriat public-privat cu investitori străini, pentru reconversia funcțională a amplasamentului ”Centru Dâmbovița”. Precizăm că, în prezent, o parte a construcției este demolată.
În urma examinării inițiativei legislative și a opiniilor exprimate de către membrii Comisiei, s-a hotărât cu unanimitate de voturi, respingerea propunerii legislative privind realizarea Muzeului Dictaturii Comuniste în imobilul "Casa radio" situat în Bucureşti, str.Ştirbei Vodă nr.174-176 sect.1.

În raport cu obiectul şi conţinutul reglementării, propunerea legislativă face parte din categoria legilor ordinare.
	PREŞEDINTE,
	SECRETAR,

	VICTOR - PAUL DOBRE
	RADU BABUȘ


  Șef serviciu, Sofia Chelaru

Consilier, Roxana Feraru

